Aki kezet fogott Arany Jánossal — Torkos László élete 

Torkos László Köszegen kezdte a pályafutását, a Chernel utca 2-es számú palotában, amelyet ma Torkos házként 
emlegetnek a városban. Nem számított kora kiemelkedő poétájának, hírnevét inkább hosszú életének köszönhette, két 
lábon járó irodalomtörténetnek számított az 1930-as években, amikor felfedezték. Szemtanúja lehetett a magyar 
irodalom egymást követő kiemelkedő nemzedékei pályafutásának Arany János, Jókaitól a Nyugatosokig. 

Torkos László sokáig élt. 1939. március 15-én, hat hónap híján száz éves korában halt meg, így volt idő arra, hogy 
néhány évvel a halála előtt a sajtó felfedezze: ő még találkozott a nagy generációval. S valóban, Az én zarándokutam 
(1920) című, kéziratban maradt visszaemlékezésében felidézi a pillanatot, amikor Arany János előtt állt: 

, Mintha az oltárhoz lépnék szentegyházban 
Áhítat s zavar közt remegett szavam 


O tétován nézett rám álmatag szemével 


S tán nagyobb zavarban volt, mint jó magam". 





Barabás Miklós: Arany János portréja (1848) (Wikipedia) 


Egyik nekrológírója emlékeztet, gyerekkorában hírből ismerte Petőfit, amikor a márciusi ifjak a Pilvax kávéházban 
szervezték a forradalmat, Torkos, irodalom és közügyek iránt érdeklődő kisfiúként a kőszegi Chernel utca 2-es számú 
házban, amelyet később a költő tiszteletére sokáig Torkos-háznak neveztek, bizonyára hallott róluk. 16 éves soproni 
diákként része volt a Vörösmarty gyászünnepnek, amelyet Deák a nemzeti összefogás szimbólumává avatott. 
Dolgozott Arany János keze alatt, sőt, Arany ajánlására lett 23 évesen a Kisfaludy Társaság tagja. Tanúja volt Madách 
felívelő karrierjének, részt vett a Petőfi Társaság alapításában. Nyomon követte Ady és a Nyugat nemzedékének 
irodalmi sikereit. Nyolc és fél évtizedet töltött a magyar irodalom szolgálatában. Még nincs tizenöt éves, amikor első 
költeménye megjelenik nyomtatásban, és közel száz, amikor a Felvidék visszacsatolásáról lelkes hangú költeményt 
diktált az unokájának. Halála után az egyik emlékező összegezve az életútját megjegyzi, gyerekkorában újdonságnak 
számított a vasút, és megérte, hogy nyilatkozhatott a rádiónak. 


Evangélikus família sarja, az irodalom és a tudomány művelése hagyománynak számított családjában. 16. századi 
őse, Torkos János nemességet szerzett, a másik felmenője, András, győri lelkész, a magyar pietisták egyik vezére volt, 
Wittenbergben tanult. Torkos József tudós lelkészként szolgált Sopronban a 18. században, Sámuel Sopron megye 
táblabírájaként tevékenykedett és jelentős hagyományt tett a líceum javára, ahol majd leszármazottja, László 
diákoskodik. 


Torkos László 1839. október 2-án született Kőszegen, apja, Ferenc táblai ügyész, a város ismert polgára, édesanyja 
Jósa Ludovika. Elemi iskoláit Kőszegen végezte, majd a Soproni gimnáziumban tanult. Itt érettségizett 1857-ben. Az 
irodalom iránti vonzalma már diákkorában megmutatkozott, az irodalmárkodó teológus hallgatókat tömörítő 
önképzőkör, az 1790-től működő soproni Magyar Társaság tagja volt. Az önképzőkörben ténykedett többek között 
Fügh Károly, Kőszeg későbbi polgármestere és országgyűlési képviselő. Torkos verseket írt, 1857-ben Hajnal címmel 
szépirodalmi és esztétikai folyóiratot indított, amely, amint azt a száz éves évfordulóra kiadott jubileumi kötet szerzője 
írja: 


,... Új tért nyitott az önművelés számára s öt évig ápolta a nemzeti érzületet". 





Chernel utca 2., Torkos László egykori háza. 


Szülei Torkos Lászlót katonának szánták, de ő inkább bölcseletet és teológiát tanult, két évig Halleban, ahol egyik 
felmenője alapítványt tett, hogy mindig tanulhasson a család egyik tagja az egyetemen. Feltűnő, magyaros ruházatával 
hívta fel magára diáktársai figyelmét. Évtizedekkel később közzétett írásában felidézi, hogy egy teológus barátjával 
a téli szünetre Halléban maradtak, s 1859 szilveszter napján ellátogattak a Hernnhut-i evangélikus testvérközösség 
telephelyére. Meghatódva idézi fel az ott tapasztalt nyugalmat és békességet, a kommunisztikus hangulatot, 
vendégszeretetet és a lelkész barátságosságát. A németországi tanulmányok végeztével nagyobb utazást tett, majd 
hazatért. Magántanítóságot vállalt. Először az ádándi Tarján családnál foglalkozott két fiú növendékkel, de nem érezte 
jól magát. Ezután Tiszaroffra, a grófi Walter családhoz szegődött. 1862-től a pesti evangélikus fiúgimnáziumban 
tanított, később az intézet igazgatója lett. 1877-ben a budapesti állami felső leányiskola tanárává nevezték ki, majd az 
igazgatói feladatokat látta el. 


A tanítás mellett lelkesen foglalkozott irodalommal, ráadásul, mint egyik méltatója hangsúlyozza, mindhárom 
műnemben: verselt, de írt drámákat és elbeszéléseket is. Ráadásul érdekelte az irodalomelmélet, már a pályája 
kezdetén több verstani tankönyvet is publikált, számos kritikája látott napvilágot. Jó időben lépett színre, a 
neoabszolutista Bach korszak elmúlásával az 1860-as évek egyértelműen a politikai enyhülés korszakát jelentették, 
amikor a magyar kultúra és nyelv művelésére újabb lehetőség nyílt. Torkos László az irodalomnak szentelte 
energiáját. Egyik első munkáját, Az ifjú küzdelmei címmel közzétett dramatizált allegóriát a Kisfaludy Társaság Arany 
János ajánlására dicséretben részesítette. Torkos verselt, egyebek mellett Arany folyóiratában, a Koszoru-ban közölte 
műveit, ahol segédszerkesztőként is dolgozott. Hat költeményét hozta le a lap, ami két éves működés után, 1865-ben 
megszűnt. Verseit több folyóiratban is megjelentette, írt a Fővárosi Lapokba, Nagyvilágba, Hölgyfutárba, Figyelőbe, 
Magyarországba, és a Vasárnapi Ujságba. 


Irodalmárként meglehetősen visszavonultan élt, de egy szűk baráti kör, a Pükum névre hallgató egyesület lelkes tagja 
volt. A társaságba tartozott Rákosi Jenő, akivel már korábban is megismerkedhetett, hiszen a később sikeres drámaíró 
Torkoshoz hasonlóan Kőszegen és Sopronban végezte iskoláit. Rákosi hálás volt barátjának, mert lelkiismeretesen 
elolvasta színdarabjait, biztatta az ifjú drámaírót, aki éppen ekkoriban dolgozott első, közönségsikert aratott művein. 
Kritikát írt az Aesophus-ról és az V. Lászlóról, Rákosi viszont Torkos verseit méltatta. Szintén a kör tagjának számított 
a kissé könnyelmű, de jó humorú és népszerű Komócsy József. Komócsy három évvel volt idősebb Torkosnál, az 
1860-as években barátjához hasonlóan különféle fővárosi lapokban közölte munkáit — egyebek mellett a Koszoruban. 
1868-tól a Hírmondó képes politikai lap szerkesztője, 1875-ben a Petőfi Társaság egyik megalapítója. Hérics Tóth 
János, a későbbi királyi kúriai tanácselnök is a Pükum tagja, egyengette Rákosi boldogulását. És ide tartozott a 
Torkossal egyidős Mauritz Rezső, akit később inkább a természettudományok érdekeltek. A társaság tagjai 
állatneveket választottak, Rákosi kandúr, Torkos uszkár névre hallgatott. 





Torkos László portréja (MEK.OSZK) 


Torkos László számára a család képviselte a legfőbb értéket. Eredetileg lelkésznek készült. Azt állította, egész 
életében családi környezetben érezte magát a legjobban. Korán nősült, 1866-ban vette feleségül Wilfinger Emíliát, 
akivel az asszony 1922-ben bekövetkezett haláláig együtt élt, 56 évet töltöttek el boldog házasságban. A gyermekeivel 
is bensőséges kapcsolatot ápolt, a 95 éves agg költőt családja támogatta, biztosította számára a kényelmes hétköznapi 
élethez szükséges feltételeket, egyik lányunokája leírta és tisztázta nagyapja kéziratait. 


Elsősorban pedagógus volt, mindennél fontosabbnak tartotta a tanári hivatást, együtt dolgozott Veres Pálnéval, a 
magyar nőnevelés kiemelkedő alakjával, akinek iskolaalapító törekvéseit Eötvös József és Deák is támogatta. 
Fiatalon, huszonévesen tankönyveket írt, Költészettan (1965) és Verstan (1869) című munkái több kiadást is 
megértek. Egész pályafutása során nagy figyelmet szentelt a nőnevelésnek, több mint két évtizedig volt a budapesti 
állami felső leányiskola tanára. 1870-ben a Nőképző Egyesület felkérésére elkészített egy, az ókortól a modern időkig 
ívelő művelődéstörténeti dolgozatot. A mű, amiért az első, 1863-as elismerés után ismét elnyerte a Kisfaludy Társaság 
dicséretét: Esti órák (1870). Úgy vélte, az irodalom művelése és oktatása ugyanarról a tőről fakad, a kettőt egymással 
párhuzamosan kell művelni. Több irodalomelméleti, költészeti és nyelvtani munkát is publikált, s közben írt, lírát, 
drámát és epikát is. 1875-ben tagjai közé választotta a Kisfaludy Társaság, majd egy évvel később, 1876-ban a Petőfi 
Társaság egyik alapító tagja. 


A Budapesti Evangélikus Gimnázium tanára, Remport Elek a Torkos halála után közreadott megemlékezésében — 
némi pátosszal — a magyar tanárok és költők Nestorának nevezi, aki egy jövőbe tekintő Magyarországon indult el az 
életbe, s egy reménykedő, isteni igazságban hívő Magyarországról távozott. Torkos 1862—1877 között a gimnázium 
tanára volt, az iskolát a híres Fasori Gimnázium jogelődjeként tartja számon az oktatástörténet. Remport felidézi a 
fényes ünnepséget, amit 30 éves tanári jubileuma alkalmából a Royal Szállóban tanártársai és egykori diákjai 
rendeztek a tiszteletére 1899 áprilisában. A nagy tülekedésben, állítólag Wlassics Gyula vallás- és közoktatásügyi 
miniszter is csak nehezen jutott el az asztalához, az ajtónál sorban álltak az ünneplők, sokan be sem jutottak a terembe. 
A megemlékezés, koncert és köszöntés után bankett következett, az ünnepelt mellett Zsilinszky Mihály 
államtitkárfoglalt helyet. Az eseményről külön cikkben számolt be a Budapesti Hírlap. 


Torkos László irodalmi munkássága nem aratott különösebb sikert, sem a pályatársak, sem az olvasók nem figyeltek 
fel a műveire. A kezdeti költészeti próbálkozások után az 1880-as években drámaírással próbálkozott. Kígyóbőr 
(1881) című újromantikus mesedrámája leginkább Vörösmarty Csongor és Tünde utánérzésnek tekinthető, a Hármas 
Szövetség (1884), három lánytestvér pártában maradási fogadalmát gúnyoló vígjáték. Ez utóbbit Paulay Ede 
rendezésében bemutatta a Nemzeti Színház, különösebb siker nem övezte a próbálkozást. 


Több elbeszélést is írt, a Hiú álmok (1900) a tékozló fiú bibliai történet átültetése a korabeli magyar viszonyokra. A 
kor felfogásának megfelelően a történetben a nemi szerepek kiegyenlítettek, nemcsak a fiú, Gyula botladozik az élet 
csábításai közepette, hanem szerelme, Minka is. A tanulság egyszerű és becsületes, mintha egy jóságos tanító szólna 
növendékeihez: 


„Mert a pénz, a gazdagság sok rossznak lehet a forrása s egy kis könnyelműséggel hamar túl is lehet rajta adni, míg 
a komoly, kitartó munkakedv becsületes, józan élettel párosulva, kimeríthetetlen aranybánya s a boldogságnak 
legszilárdabb alapja." 


EEF 


útkeresése Istenhez. Bogár katolikus lányt vesz el, amit a családja rossz szemmel néz, de nyílt konfliktusra nem kerül 
sor. A fiatal doktor éjjel-nappal dolgozik, hogy egyre gyarapodó családjáról gondoskodni tudjon. Két lány után végre 
fia születik, aki — árulkodóan — a József nevet kapja a keresztségben és az anyja után katolikus hitben nevelik. Bogár 
rokonai rosszallásuk kifejezéseként távol maradnak a keresztelőtől, vészjósló ómen ez a gyermek sorsa felett. A kis 
József csodálatos, tehetséges, de nyolc évesen csúnyán meghül, mellhártyagyulladást kap, néhány hónapos 
betegeskedés után meghal. A szenvedő apa fájdalomtól lesújtva döbben rá az igazságra: hűtlen volt lutheránus hitéhez, 
ezért Isten megbüntette, elvette egyetlen fiát. Lelki megtisztulása után visszatér egyházához, újabb fia születik, ő már 
a lutheri elvek szerint nevelkedik, helyreáll a világ rendje. 


Az erőltetett didaktikát és középszerűséget hosszú élete során Torkosnak egyetlen művében sikerült meghaladnia. 
Hatvani (1898) címmel írt, tizenkét énekben előadott humoros vígeposza szerepelt a Tudományos Akadémia 1898. 
évi Nádasdy pályázatán, s 31 beérkezett pályamű közül joggal nyerte el — bár megosztva — az első helyezést. A szerző 
a korban népszerű témát választott, a 18. századi debreceni fizikus-kémikus professzor történetét, aki a Jókai 
mondákkal Magyar Faust-ként vonult be a köztudatba egy sorban az igazságos Mátyás királlyal, s vált népszerű 
irodalmi hőssé a századfordulóra. Arany verset, Makai Emil verses vígjátékot, Schöpflin Aladár humoros elbeszélést 


írt a Debreceni Kollégium , ördöngös" tanáráról, de több ponyvakiadvány is megjelent, amelyek a Goethe-i Faust 
történetet a legváltozatosabb módon vegyítették a debreceni csípős diákhumor termékeivel. 


Torkos sokat fordított, még 95 évesen is végzett efféle munkálatokat. Ezen a területen a legfőbb érdeme, hogy 1914- 
ben átültette magyarra Byron Childe Haroldját. Évtizedekig alig hallatott magáról, de 90. születésnapja alkalmából 
felkeresték az újságírók. Az 1930-as években újra felfedezték, Hartmann György 1934-ben, még életében megírta 
biográfiáját. 1938-ban Kisfaludy Társaság is ráébredt, köztük van még a költő, aki, amint ezt egy korabeli újságcikk 
alcíme jelenti , kezet fogott Arany Jánossal". Kevéssel a halála előtt interjút adott a Magyar Rádiónak a saját lakásán, 
jó humorral, erőteljes hangon. Egy másik alkalommal Győrött műsort készítettek a műveiből, amit a rádió is rögzített. 
A Petőfi Irodalmi Társaság egyetlen életben lévő alapító tagjaként elnyerte a Társaság irodalmi nagydíját, a bizottság 
ellenszavazat nélkül támogatta. Az emlékplakettet az egyik fia, Torkos Jenő vette át 1939. március 12-én. A költő 
még értesült a megtiszteltetésről és örömmel fogadta. 












Árn kát tiér. 

Kőszegi képeslap 19. század vége (Magyar Nemzeti Levéltár Vas Megyei Levéltár Kőszegi Fióklevéltára — 
képeslapgyűjtemény) 


Az élete végén a szülővárosa is felfedezte. A Kőszeg és Vidéke több írásban is beszámolt a közel száz éves költővel 
kapcsolatos eseményekről. 1935 augusztusában megvalósult Kőszeg régi álma, megnyílt a városi múzeum. Torkos 
portréja olyan hírességek mellett szerepelt, mint a várvédő Jurisics, és a világhírű hegedűművész, Reményi Ede, akit 
a Kőszegen fotóinaskodó, később nagynevű természettudós, Hermann Ottó kapott lencsevégre. A lap tudósított a 
győri Torkos ünnepélyről, amelyet születésének centenáriumi évében, annak is az elején, januárban rendeztek. A 
polgármester táviratban üdvözölte a költőt. 


A legfontosabb, Torkossal kapcsolatos híradás azonban a díszpolgárság indítványozása, amelyet sokakkal 
egyetemben az előző évben, 1938-ban apátplébánossá választott Székely László is támogatott. A cikk arról is 


megemlékezik, hogy irodalmi érdemei mellett Torkos kitűnő zenész is, zenei műveltségét egykor a kőszegi 
Hangászegyletben alapozta meg. A képviselő testület 1939. január 19-i ülésén természetesen egyhangúan támogatta 
és megszavazta Torkos László díszpolgárrá választását, aki így, 72 évvel az apja után maga is elnyerte a címet. 
Kőszegi József nyugalmazott rendőrkapitány támogató beszédben méltatta az agg irodalmárt, a szöveget a Kőszeg és 
Vidéke teljes terjedelmében közölte. A szónok szerénységéért dicsérte Torkost, aki a várost is megénekelte, 
, tündérszép vidék, kicsi fészek" — így írt Köszegről. 


Utolsó éveiben népes család vette körül. Fia, Torkos Árpád a Pécsi Nemzeti Színház tagja volt, öccse, Béla miniszteri 
tanácsosként vonult nyugalomba 58 éves korában, 1925-ben. Amatőr író, verseket, színdarabokat ír. Tudunk még 
egy fiúról, Jenőről, és egy lányról, aki támogatta az apját. A Torkos családot 1905 áprilisában tragédia érte, a negyedik 
fiú, az akkor 40 éves László belügyminisztériumi segédtitkár öngyilkosságot követett el. A sajtóértesülés szerint előző 
este ünnepelték a születésnapját, de a szülei aggódtak érte, neuraszténiával már korábban is kezelték, de 
eredménytelenül. Idősebb Torkos László ekkor már 44 éve bérelte Váci úti lakását, a fia a közvetlen szomszédságában 
élt, de nem tudott segíteni a depresszióra hajlamos Lászlón. 


Idősebb Torkos László 34 évvel élte túl a fiát, de nem érte meg a 100. születésnapját, 1939. március 15-én csendben 
elaludt a karosszékében. Három nappal később temették el a Farkasréti temetőben. Sírjánál az egyik beszédet Visnya 
Aladár, a Kőszegi Múzeum igazgatója tartotta. Szerény ember volt. Úgy vélte, nem tartozik az irodalom élvonalába. 
Aranyhoz fordulva mondja, tudja jól, nem állhat egy sorban a költővel, megtiszteltetés számára, ha a tanítványa lehet. 
1989-ben, ötven évvel a halála után Kecskés András egy tanulmányában azt írta Torkosról, félreértették a 
munkásságát, méltatlanul mellőzött irodalmár, hiszen a verselmélet nyelvészeti irányzatának kiemelkedő képviselője. 
Ezek szerint a róla készült portré befejezetlen, tovább kell dolgozni rajta. 


Az egyéni sorsok helyhez kötődnek, de túl is mutatnak a lokalitáson. Köszeg, mint cseppben a tenger, maga a világ, 
egyszerűen és bonyolultan. Közép-Európában minden város története a túlélésről szól. Kőszeg messzemenően 
közép-európai város." Az írások a kőszegi Felsőbbfokú Tanulmányok Intézete legújabb kötetének, a Beszélő Házak- 
Köszegi történetek kimaradt tanulmányai. Hasonló izgalmas, kevésbé ismert történetek olvashatóak a kötetben, amit 
a ProsperoD internetes áruházban vásárolhatnak meg az érdeklődők. 

